

**REPUBLIKA HRVATSKA**

MINISTARSTVO ZNANOSTI I OBRAZOVANJA

mzo.gov.hr

KLASA: 112-01/24-01/00006

URBROJ: 533-02-24-0002

Zagreb, 1. veljače 2024.

**DODATNI PODACI**

**vezani uz raspisani**

**Oglas za prijam u državnu službu na određeno vrijeme**

Uprava za visoko obrazovanje

Sektor za razvoj visokog obrazovanja

Služba za kvalitetu visokog obrazovanja

Odjel za Hrvatski kvalifikacijski okvir

**1. radno mjesto I. vrste –** **viši stručni savjetnik** (4.2.1.2.3.)

* **1 izvršitelj,** radi zamjene duže vrijeme odsutne službenice

Poslovi i zadaci:

* + obavlja poslove vezane uz koordinaciju provedbe Hrvatskoga kvalifikacijskog okvira na svim razinama obrazovanja
  + obavlja složene stručne poslove koji obuhvaćaju pripremu, evaluaciju i praćenje provedbe programa i projekata financiranih iz sredstava Europske unije vezanim uz kvalifikacijske okvire i poslove visokog obrazovanja iz djelokruga rada Odjela
  + surađuje na projektima iz djelokruga rada Odjela u kojima je Ministarstvo nositelj ili član konzorcija za provedbu projekta
  + surađuje s nositeljima projekata čiji rezultati doprinose razvoju Hrvatskoga kvalifikacijskog okvira
  + pruža administrativnu i stručnu potporu Nacionalnom vijeću za razvoj ljudskih potencijala i njegovim radnim skupinama
  + obavlja poslove vezane uz razvoj sustava za priznavanje i vrednovanje neformalnog i informalnog učenja
  + obavlja formalnu provjeru zahtjeva za upis u Registar Hrvatskog kvalifikacijskog okvira
  + obavlja druge složene stručne poslove koji obuhvaćaju proučavanje i analizu dokumentacije, pripremu planova, predlaganje rješenja problema, savjetovanje unutar i izvan tijela, praćenje provedbe programa i projekata
  + priprema nacrte izvješća i akata o sastancima i o provedbi programa i projekata iz djelokruga rada Odjela
  + odgovara na upite građana vezane uz Hrvatski kvalifikacijski okvir, studije, nastavu, osiguravanje kvalitete, priznavanje kvalifikacija i druga pitanja iz nadležnosti Odjela
  + koordinira informiranje javnosti o stručnim pitanjima vezanima uz razvoj i provedbu Hrvatskoga kvalifikacijskog okvira što uključuje stručne i administrativne poslove vezane za pripremu sadržaja, pokretanje i održavanje portala Hrvatskoga kvalifikacijskog okvira, koordinaciju izrade i izradu stručnih materijala i publikacija, organizaciju i odražavanje radionica, seminara i ostalih stručnih međunarodnih i nacionalnih skupova
  + priprema edukativne materijale o uspostavi i provedbi Hrvatskoga kvalifikacijskog okvira
  + odgovoran je za materijalne resurse s kojima radi i ispravnu primjenu metoda rada, postupaka i stručnih tehnika
  + po potrebi surađuje sa službenicima državnih tijela i nadležnih tijela drugih država i međunarodnih organizacija
  + sudjeluje u organizaciji sastanaka i pripremi materijala za sastanke, vodi bilješke sa sastanaka
  + obavlja i druge poslove po nalogu ministra, državnog tajnika, ravnatelja, načelnika Sektora, voditelja Službe i voditelja Odjela

**Podaci o plaći**

Plaću radnog mjesta višeg stručnog savjetnika čini umnožak koeficijenta složenosti poslova radnog mjesta, a koji iznosi 1,523 i osnovice za izračun plaće (947,18 eura bruto), uvećan za 0,5% za svaku navršenu godinu radnog staža.

Plaća se utvrđuje na temelju odredbe članka 33. stavka 2. Zakona o plaćama u državnoj službi i javnim službama (Narodne novine, broj 155/23) i članka 35. Kolektivnog ugovora za državne službenike i namještenike (Narodne novine, broj 56/22, 127/22, 58/23 i 128/23), a u skladu s Uredbom o nazivima radnih mjesta i koeficijentima složenosti poslova u državnoj službi (Narodne novine, broj 37/01, 38/01, 71/01, 89/01, 112/01, 7/02, 17/03, 197/03, 21/04, 25/04, 66/05, 131/05, 11/07, 47/07, 109/07, 58/08, 32/09, 140/09, 21/10, 38/10, 77/10, 113/10, 22/11, 142/11, 31/12, 49/12, 60/12, 78/12, 82/12, 100/12, 124/12, 140/12, 16/13, 25/13, 52/13, 96/13, 126/13, 2/14, 94/14, 140/14, 151/14, 76/15, 100/15, 71/18, 73/19, 63/21, 13/22 , 139/22, 26/23 i 87/23).

Sukladno članku 53. Zakona o državnim službenicima (Narodne novine, broj 155/23), radno iskustvo na odgovarajućim poslovima je radno iskustvo ostvareno u državnoj službi ili u radnom odnosu izvan državne službe u istoj razini obrazovanja i struci koja je uvjet za raspored na radno mjesto, a u radno iskustvo na odgovarajućim poslovima uračunava se vrijeme stručnog osposobljavanja za rad bez zasnivanja radnog odnosa i vrijeme obavljanja poslova na temelju ugovora iz članka 5. ovoga Zakona.

Sukladno članku 157. stavku 2. Zakona o državnim službenicima, položen državni stručni ispit za visoku i višu stručnu spremu smatra se položenim državnim ispitom II. razine.